**מהמקדש אל התפילה – מקום והתכוונות**

**בבלי ברכות, דף ל ע"א**

ת"ר: סומא ומי שאינו יכול לכוין את הרוחות, יכוין לבו כנגד אביו שבשמים שנאמר "והתפללו אל ה'".

היה עומד בחוץ לארץ, יכוין את לבו כנגד ארץ ישראל שנאמר "והתפללו אליך דרך ארצם".

היה עומד בארץ ישראל, יכוין את לבו כנגד ירושלים שנאמר "והתפללו אל ה' דרך העיר אשר בחרת".

היה עומד בירושלים, יכוין את לבו כנגד בית המקדש שנאמר "והתפללו אל הבית הזה".

היה עומד בבית המקדש, יכוין את לבו כנגד בית קדשי הקדשים שנאמר "והתפללו אל המקום הזה".

היה עומד בבית קדשי הקדשים, יכוין את לבו כנגד בית הכפורת.

היה עומד אחורי בית הכפורת, יראה עצמו כאילו לפני הכפורת.

נמצא עומד במזרח - מחזיר פניו למערב. במערב - מחזיר פניו למזרח. בדרום - מחזיר פניו לצפון. בצפון - מחזיר פניו לדרום. נמצאו כל ישראל מכוונין את לבם למקום אחד.

אמר ר' אבין ואיתימא ר' אבינא: מאי קראה "כמגדל דויד צוארך בנוי לתלפיות", תל שכל פיות פונים בו.

**בבלי בבא בתרא, דף כה ע"א**

משנה. מרחיקין את הנבלות ואת הקברות ואת הבורסקי מן העיר חמשים אמה. אין עושין בורסקי אלא למזרח העיר. רבי עקיבא אומר: לכל רוח הוא עושה חוץ ממערבה, ומרחיק חמשים אמה...

גמרא. ... דתניא, ר' עקיבא אומר: לכל רוח הוא עושה ומרחיק חמשים אמה, חוץ ממערבה דאינו עושה כל עיקר, מפני שהיא תדירא... מאי תדירא - תדירא בשכינה.

דאמר ר' יהושע בן לוי: בואו ונחזיק טובה לאבותינו שהודיעו מקום תפלה, דכתיב "וצבא השמים לך משתחוים".

מתקיף לה רב אחא בר יעקב: ודלמא כעבד שנוטל פרס מרבו וחוזר לאחוריו ומשתחוה? קשיא.

ורבי אושעיא סבר שכינה בכל מקום.

דאמר רבי אושעיא: מאי דכתיב "אתה הוא ה' לבדך אתה עשית את השמים וגו'", שלוחיך לא כשלוחי בשר ודם. שלוחי בשר ודם ממקום שמשתלחים לשם מחזירים שליחותן, אבל שלוחיך למקום שמשתלחין משם מחזירין שליחותן, שנאמר "התשלח ברקים וילכו ויאמרו לך הננו", יבואו ויאמרו לא נאמר אלא וילכו ויאמרו, מלמד שהשכינה בכל מקום.

ואף רבי ישמעאל סבר שכינה בכל מקום, דתנא דבי רבי ישמעאל מנין ששכינה בכל מקום שנאמר "הנה המלאך הדובר בי יוצא ומלאך אחר יוצא לקראתו", אחריו לא נאמר אלא לקראתו, מלמד ששכינה בכל מקום.

ואף רב ששת סבר שכינה בכל מקום, דאמר לו רב ששת לשמעיה לכל רוחתא אוקמן לבר ממזרח, ולאו משום דלית ביה שכינה, אלא משום דמורו בה מיני.

תוספות:

וצבא השמים לך משתחוים. וא"ת בלילה נמי במזרח משתחוים וי"ל דאין לנו ללמוד אלא ממה שאנו רואין וא"ת ואמאי לא נדע מקום תפלה מבית המקדש שהיתה שם שכינה במערב וי"ל דמשם אין ללמוד דאע"ג דשכינה בכל מקום אי אפשר להשים ארון וכפורת אלא בצד אחד...

לכל רוחתא אוקמן. כל הני אמוראי לית להו הא דתניא בברכות (דף ל.) שחייב אדם להתפלל נגד ירושלים...

**קהלת רבה, ז ח**

ר' מאיר הוה יתיב ודריש בבי מדרשא דטבריה, והוה אלישע רביה גייז בשוקא ארכיב על סוסיא בשבתא. אמרון לרבי מאיר: הא אלישע רבך אתי גייז בשבתא בשוקא. נפק לגביה... אמר ליה חזור עול לך. א"ל: למה? עד כאן תחום שבת. אמר ליה: מנן את ידע? א"ל: מטלפי סוסי שכבר הלך אלפים אמה. א"ל: וכל הדא חכמתא אית בך ולית את חוזר בך. א"ל: לית בחילי. א"ל: למה? אמר ליה: רוכב הייתי על הסוס ומטייל אחורי בית המקדש ביום הכפורים שחל להיות בשבת, ושמעתי בת קול מצפצפת ואומרת 'שובו בנים שובבים', 'שובו אלי ואשובה אליכם', חוץ מאלישע בן אבויה שהיה יודע כחי ומרד בי.

**ברכות ח ע"ב**

אמר ר' יהושע בן לוי אסור לו לאדם שיעבור אחורי בית הכנסת בשעה שהצבור מתפללין. אמר אביי ולא אמרן אלא דליכא פתחא אחרינא, אבל איכא פתחא אחרינא לית לן בה. ולא אמרן אלא דליכא בי כנישתא אחרינא, אבל איכא בי כנישתא אחרינא לית לן בה. ולא אמרן אלא דלא דרי טונא, ולא רהיט, ולא מנח תפילין, אבל איכא חד מהנך לית לן בה.

**ברכות ו ע"ב**

אמר רב הונא כל המתפלל אחורי בית הכנסת נקרא רשע, שנאמר (תהלים יב, ט) סביב רשעים יתהלכון. אמר אביי לא אמרן אלא דלא מהדר אפיה לבי כנישתא, אבל מהדר אפיה לבי כנישתא לית לן בה.

ההוא גברא דקא מצלי אחורי בי כנישתא ולא מהדר אפיה לבי כנישתא, חלף אליהו חזייה אידמי ליה כטייעא, א"ל כדו בר קיימת קמי מרך, שלף ספסרא וקטליה.

רש"י: אחורי בית הכנסת - כל פתחי בית הכנסת היו במזרח והכי תניא בתוספתא דמגילה (פרק ג) מעין מקדש ומשכן פניהם למערב ואחוריהם למזרח והמתפלל אחורי בית הכנסת ואינו מחזיר פניו לבית הכנסת נראה ככופר במי שהצבור מתפללין לפניו והא דרב הונא מוקי לה לאביי בדלא מהדר אפיה לבי כנישתא

תלמידי רבינו יונה: ורבינו יצחק הזקן מפרש בענין אחר, שאחורי בהכ"נ ר"ל אחורי כותל מזרח שאין שם פתחים, דלשון אחורי הכי משמע, שעל צד ששם הפתחים אינו קורא אותו אחורי. וכשעומד אחר כותל מזרחי של בהכ"נ ואחוריו כלפי הכותל, אע"פ שפניו כנגד רוח מזרח ונמצא שמתפלל לרוח שכל הצבור מתפללין, אפילו הכי נקרא רשע מפני שני דברים: מפני שכל הצבור בפנים והוא מבחוץ, ומפני שאחוריו כלפי בהכ"נ.

ומפרש דמאי דאמר אביי לא אמרן אלא דלא מהדר אפיה לבי כנישתא, רוצה לומר כי אמרינן דנקרא רשע דוקא כשאחוריו לבהכ"נ ופניו למזרח, מפני השני דברים שאמרנו, אבל כשפניו אצל בהכ"נ כיון שפניו כלפי כותל מזרחי ששם ההיכל, אע"פ שעומד בחוץ ונמצא מתפלל כלפי רוח מערב וכל הקהל כנגד המזרח, לית לן בה כיון שפני כל הקהל כלפי ההיכל ופניו ג"כ כלפי הכותל ששם ההיכל. ומביא ראיה לזה הפירוש מדאמרינן לקמן בפ' תפלת השחר (דף ל א) היה עומד אחורי בית הכפורת יראה את עצמו כאלו עומד לפני הכפורת, כלומר יחזיר פניו לקיר מערבי ששם הכפורת ויראה בלבו כאלו היה עומד בפנים עם ישראל ופניו לפני הכפורת עצמו.

תוספות: אחורי בית הכנסת. פי' רש"י כל פתחי בתי כנסיות היו למזרח ואחוריהם למערב וזה המתפלל אחורי בית הכנסת ואינו מחזיר פניו לבהכ"נ נראה ככופר במי שהצבור מתפללין לפניו. ולא נהירא דאדרבה במהדר אפיה לבית הכנסת מיחזי כשתי רשויות שהקהל מתפללין למערב והוא מתפלל כנגדם למזרח. ע"כ נראה אחורי בהכ"נ מי שהוא אחורי העם במזרח והעם משתחוים למערב ולהכי קאמר ולא מהדר אפיה כו'.

**מורה נבוכים ח"ג פרק מה**

ידוע שעובדי עבודה זרה היו פונים לבנות מקדשיהם ולהציב את צורותיהם במקום הגבוה ביותר שהיו מוצאים שם על ההרים הרמים. לכן הבדיל אברהם אבינו את הר המוריה, בשל היותו ההר הגבוה ביותר שם, והכריז שם את ייחוד ה'. הוא ייחד את כיוון התפילה והגדיר אותו מערבה בדיוק, מפני שקודש הקדשים במערב. זאת היא משמעות דברם שכינה במערב. (החכמים) ז"ל הבהירו בגמרא יומא שאברהם אבינו הגדיר את כיוון התפילה, כלומר, בית קודש הקדשים.[[1]](#footnote-1) לדעתי הטעם לזאת הוא שהדעה המקובלת בזמן ההוא היתה לעבוד לשמש ושהוא אלוה, ובלי ספק האנשים כולם פנו מזרחה. לכן פנה אברהם אבינו מערבה בהר המוריה, כלומר, במקדש, כדי שיפנה עורף לשמש. הלא תבין מה עשֹו ישֹראל כאשר פרקו עול, כפרו וחזרו אל אותן דעות קדומות פסולות: אחֹריהם אל היכל ה' ופניהם קֵדמה והמה משתחוִים קֵדמה לשמש. הבן אפוא את הדבר המופלא הזה!

כמו כן אין לי ספק שהמקום שאותו בחר אברהם בהתגלות היה ידוע למשה רבנו, ולרבים, מפני שאברהם ציווה להם שזה יהיה בית עבודת האל, כמו שהבהיר המתרגם: ופלח וצלי אברהם תמן באתרא ההוא ואמר קדם ה' הכא יהון פלחן דריא [בכן יתאמר ביומא הדין בטורא הדין אברהם קדם ה' פלח]...

השמירה והסיבוב סביב המקדש תמיד (נועדו) להעריצו ולכבדו ושלא יפרצו אליו הבורים והטמאים ולא במצב של ניוול, כמו שיוסבר. כי מכלל הדברים המחייבים פיאור המקדש והערצתו, כדי שתושׂג לנו יראה ממנו, שלא ייכנס אליו שיכור ולא טמא ולא מנוול, כלומר, פרוע ראש וקרוע בגדים, ושכּל עובד יקדש ידיו ורגליו.

כדי לכבד את הבית גם הוגדל כבוד המשרתים בו, הובדלו הכהנים והלויים, ונקבע לכהנים הלבוש המפואר, הנאה והיפה ביותר... (ונקבע) שלא יעסוק בעבודה בעל מום...

הכול נועד לעורר יראת המקדש המביאה לידי יראת ה', כי כאשר פונים אליו נוצרת היפעלות, ואז מתרככים הלבבות הקשוחים ומתעדנים. האלוה תיחבל כל זאת בעורמת-חסד בעצות מרחוק (ישעיה כ"ה, 1) לרככם ולהכניעם בשעה שהם פונים אל הבית הזה, כדי שיקבלו את ציוויי האל המנחים וייראו מפניו.

1. לא מצאתי עניין זה במסכת יומא. מונק, עמ' 468-469, מביא את דבריהם של הרב [שלמה וולף] קליין והרב [שמעון] שייער, המשערים שהרמב"ם פירש כך את הביטוי "צלותיה דאברהם מכי משחרי כותלי" (=תפילתו של אברהם משעה שהשחירו הכתלים (תלמוד בבלי, יומא כ"ח, ב) שהרי לפי תלמוד בבלי, ברכות כ"ו, ב, תפילתו של אברהם היתה תפילת שחרית, ובבוקר הצֵל משחיר את הכתלים במערב). כמו כן הם מצביעים על כך שהרמב"ם מביא להלן בפרק זה את תרגומו של אונקלוס לבראשית כ"ב, 14. [↑](#footnote-ref-1)